S-495/2006

Ár 2006, föstudaginn 28. apríl, er á dómþingi Héraðsdóms Reykjaness, sem háð er að Fjarðargötu 9, Hafnarfirði, af S-kk-þgf S-kk-þgf héraðsdómara, kveðinn upp dómur í málinu nr. S-495/2006: Ákæruvaldið gegn S-x-x M-x-x, sem tekið var samdægurs til dóms.

Málið er höfðað með ákæru sýslumannsins á Keflavíkurflugvelli, útgefinni 7. apríl 2006 á hendur ákærða, S-x-x M-x-x, kt. 000000-0000, Hraunbæ 12a, Reykjavík, "fyrir eftirtalin fíkniefnalaga- og tollalagabrot:

1. fyrir fíkniefnalagabrot með því að hafa mánudaginn 14. nóvember 2005 flutt með sér hingað til lands frá Kaupmannahöfn 135,39 grömm af amfetamíni sem þykir hafa verið ætlað að verulegu leyti til sölu hér á landi í hagnaðarskyni, en tollverðir fundu við leit á ákærða við komu hans til Keflavíkurflugvallar 0,75 gramm af amfetamíni falið í sokkum ákærða og 134,64 grömm af amfetamíni falið í skóm ákærða.

2. fyrir tollalagabrot með því að hafa mánudaginn 14. nóvember 2005 flutt með sér hingað til lands frá Kaupmannahöfn og eigi framvísað með tilskildum hætti við tollgæsluna á Keflavíkurflugvelli 775 vindlingum umfram leyfilegt magn af vindlingum sem ferðamönnum er heimilt að hafa með sér til landsins, en umrætt sinn gekk ákærði um tollhlið merkt grænu skilti með áletruninni ,,Enginn tollskyldur varningur” og fannst framangreindur varningur í farangri ákærða.

Brot samkvæmt 1. tölulið ákæru telst varða við 2. gr., sbr. 5. og 6. gr. laga um ávana- og fíkniefni nr. 65, 1974, sbr. lög nr. 13, 1985 og lög nr. 68, 2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, sbr. reglugerð nr. 848, 2002.

Brot samkvæmt 2. tölulið ákæru telst varða við 1. mgr. 123. gr., sbr. 124. gr. og 135. gr. tollalaga nr. 55, 1987, sbr. 20. gr. tollalaga, sbr. 9. gr. laga nr. 69, 1996, sbr. 1., 2. og 10. gr. reglugerðar um tollmeðferð vara sem ferðamenn og farmenn hafa með sér við komu til landsins nr. 526/2000, sbr. reglugerð nr. 13/2002.

Þess er krafist að ákærði verði dæmdur til refsingar.

Þess er jafnframt krafist að ofangreind 135,39 gr. af amfetamíni verði gerð upptæk samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001 og að framangreindir 775 vindlingar verði gerðir upptækir samkvæmt 1. mgr. 136. gr. tollalaga nr. 55, 1987."

Mál þetta er dæmt samkvæmt heimildarákvæði 125. gr. laga nr. 19/1991 um meðferð opinberra mála, en með skýlausri játningu ákærða, sem samrýmist öðrum gögnum málsins, telst sannað að hann hafi gerst sekur um þá háttsemi sem honum er gefin að sök í ákæru og þar er réttilega færð til refsiákvæða. Ákærði á engan sakaferil að baki. Hann hefur lagt fram læknisvottorð sem staðfestir að hann hafi verið undarfarið til meðferðar hjá heilsugæslulækni vegna fíkniefnaneyslu.

Ákærði játaði brot sitt hreinskilnislega. Þykir refsing ákærða nú hæfilega ákveðin 6 mánaða fangelsi. Rétt þykir að fresta fullnustu þriggja mánaða af refsingunni skilorðsbundið og að sá hluti hennar falli niður að liðnum þremur árum frá uppsögu dómsins haldi ákærði almennt skilorð 57. gr. almennra hegningarlaga nr. 19/1940, sbr. lög nr. 22/1955.

Þá skal ákærði greiða allan sakarkostnað að fjárhæð samtals 199.992 krónur sem skiptist eins og segir í dómsorði.

Þá sæti ákærði upptöku á 135.39 g af amfetamíni og 775 vindlingum.

Dóm þennan kveður upp S-kk-nf S-kk-nf héraðsdómari.

DÓMSORÐ

Ákærði, S-x-x M-x-x sæti fangelsi í 6 mánuði, en fresta skal fullnustu á þremur mánuðum af refsingunni og sá hluti hennar niður falla að liðnum 3 árum haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði skal sæta upptöku á 135,39 grömmum af amfetamíni og 775 vindlingum, sem lögreglan lagði hald á við rannsókn málsins.

Þá skal ákærði greiða allan sakarkostnað, þar á meðal sakarkostnað samkvæmt yfirliti saksóknara sem nemur 68.992 krónum, auk þess sem hann greiði málsvarnarlaun skipaðs verjanda sín V-kk-ef H. V-kk-ef hdl., að fjárhæð 124.500 krónur að meðtöldum virðisaukaskatti auk útlagðs ferðakostnaðar 6.500 krónur.

S-kk-nf S-kk-nf